
Földrajzi tartalmak tanulása az Állatkertben terepi séta módszerével

Kulcsszavak: zoopedagógia, földrajz, tematikus séta, ismeretszerzés
Dolgozatom témájául az állatkerti nevelés témakörét választottam, azon belül is a földrajz tantárggyal való kapcsolatát.
A munkám három fő részből állt: a téma elméleti megalapozásából, a tanárok és tanulók körében végzett kutatásból, valamint olyan tematikus sétákat dolgoztam ki, melyek az állatkertben elsajátítható földrajzi témakörökre épülnek.
A szakirodalmi áttekintés során kitértem a zoopedagógia és a környezeti nevelés fogalmának értelmezésére, valamint a tanösvények oktatásban betöltött szerepéről is írtam.
Ezek mellett vizsgáltam a vonatkozó általános- és középiskolai kerettanterveket, természettudomány, földrajz és biológia tantárgyakból.
A kutatás célcsoportja a jelenleg aktív pedagógusok és az 5-12. évfolyamon tanuló diákok voltak. Az online kérdőívek kitöltése során arra kerestem a választ, hogy milyen tapasztalataik vannak az állatkerti nevelésről, valamint, hogy milyen gyakran látogatják ezeket a foglalkozásokat. A tanulói kérdőívben néhány állításról egy 4 fokú Likert-skálán kellett eldönteniük, hogy mennyire értenek egyet velük. Ezzel leginkább arra voltam kíváncsi, hogy mit várnának a diákok egy-egy zoopedagógiai foglalkozástól.
A szakirodalmi áttekintés és a kutatás tanulságai alapján készítettem el az egyenként nagyjából 60 perces tematikus sétákat. A dolgozatomban ezek közül négyet mutatok be részletesen. A Fővárosi Állat-és Növénykert intézményében található élővilág szolgált a feladatok alapjául. A feladatokban nagy hangsúlyt fektettem a környezeti nevelésre, a földrajzi tartalmak közvetítésére.
A későbbiekben szeretném bővíteni, átalakítani ezeket a feladatokat, valamint különböző földrajzi tartalmak köré újakat létrehozni.
 



